PEST MEGYEI LABDARÚGÁS DIÁKOLIMPIA
II – III - IV. KORCSOPORT
2026/2027-OS TANÉV
VERSENYKIÍRÁS
Néhány gondolat az iskoláknak kiküldött tájékoztató levélből:
· Kérjük olvassák el az MDSZ által kiadott „Versenykiírás 2026/2027” című kiadványt, melyben az erre a tanévre vonatkozó versenyszabályok, versenykiírások megtalálhatóak. Ez olvasható a https://www.diakolimpia.hu oldalon, továbbra is csak digitális formában.
· A fontosabb változások holnapunkon (www.pmdiak.hu) a dokumentumok menüpontban megtekinthetőek.
· A labdajátékok elektronikus nevezési határideje: - IV. kcs.  2026. október 2. péntek. 
· A többi egyéni sportág esetében a sportági versenykiírás az iránymutató, mely tartalmazza a nevezési határidőt.
· Késve érkező nevezéseket sajnos nem tudunk elfogadni!
· A tavalyi évhez hasonlóan a Diákolimpia® versenyek részvételi díját minden esetben a fenntartó rendezi a Magyar Diáksport Szövetséggel kötött megállapodás alapján.
· A Magyar Diáksport Szövetség versenyeire elektronikusan kell nevezni. Az útmutató az MDSZ honlapján érhető el. Az elektronikus nevezési határidő: a sportági versenykiírásban leírtak szerint. A versenyeken (alapszintű, vármegyei ED és vármegyei) csak az elektronikus nevezés kinyomtatott nevezési lapját fogadjuk el.
· Az országos versenykiírások, programfüzetek, eredmények a Magyar Diáksport Szövetség honlapján olvashatók. (www.diakolimpia.hu)
· A vármegyei versenykiírások, versenyeredmények a Pest Vármegyei Diáksport Egyesület honlapján találhatók. (www.pmdiak.hu)
· Tisztelettel kérjük Önöket, hogy rendszeresen figyeljék a honlapokat, facebook oldalunkat, mert itt találhatóak a fontos információk a versenyekről. (időpontok, helyszínek, stb.)

A versenyek résztvevői:
· Korcsoport:
Csapatversenyben a II., III., IV. korcsoportba tartozó fiú tanulók.
II. korcsoportban fiú és lánytanulóknak közös a mezőny.
· Felversenyzés:
Az egy korcsoporttal alacsonyabb korcsoportba tartozó tanulók felversenyezhetnek, és saját korcsoportjukba visszaversenyezhetnek. Ez alól kivételt képez a II. korcsoport, amelybe kizárólag a 2018-ban született tanulók versenyezhetnek fel.
· Korlátozás: a II. és III. korcsoportban nincs. A IV. korcsoportban az alábbi korlátozások érvényesek:
A IV. korcsoportos labdarúgásban, azok a diákok vehetnek részt, akik
· labdarúgás sportágban nem rendelkeznek érvényes versenyengedéllyel vagy legfeljebb az MLSZ besorolás szerinti C, vagy D kategóriás egyesületben rendelkeztek, vagy rendelkeznek érvényes versenyengedéllyel, erre a bajnoki évre (2026/2027), és felnőtt NB I., NB II., NB III. mérkőzéseken nem léptek pályára 2025. szeptember 01. - 2026. november 01 között,
· futsalban: futsal felnőtt NB I., NB II., futsal I. osztály U19, U17-es korosztályokban mérkőzéseken nem léptek pályára 2025. szeptember 01 - 2026. november 01. között.
A versenyen nem vehetnek részt azok a diákok, akik labdarúgás sportágban az MLSZ besorolás szerinti A, vagy B kategóriás egyesületben rendelkeznek (vagy rendelkeztek) érvényes versenyengedéllyel a 2026/2027-es idényben.
Ez vonatkozik a magyar és a nem magyar állampolgárságú tanulókra egyaránt. A nem magyar állampolgárságú tanulók az adott ország szakszövetségének igazolását kötelesek bemutatni, melynek szövegezése a magyar meghatározással azonos.

A versenyek lebonyolítása:
· Alapszintű verseny
· Csoportok: A benevezett intézményeket 3–5 csapatos csoportokba osztjuk.
· Fordulók száma: Két fordulót rendeznek.
· Továbbjutás: Minden alapszintű csoportból kizárólag az 1. helyezett csapat jut tovább a megyei elődöntőbe.
· Megyei elődöntő
· Csoportok: Az alapszintű verseny továbbjutóit 3–6 csapatos csoportokba soroljuk.
· Továbbjutás: Az elődöntő csoportjaiból az 1. helyezettek jutnak be a megyei döntőbe.
· Megyei döntő
· Továbbjutás az országos körbe: A megyei döntő eredménye alapján az 1. helyezett szerez jogot arra, hogy jelentkezzen az országos döntői csoportokba.

Sportági rendelkezések:
· A pálya méretei: 40 × 20 m. 
Az országos döntőn a büntetőterület az alapvonaltól 6 méterre, az alapvonalon a kapu középpontjától 7-7 méterre felfestett, (6 × 14 m-es) téglalap alakú terület. 
· A pálya talaja: A megyei versenyeket füves vagy műfüves pályán rendezhető.
· Kapuméret: 3 × 2 m-es.
· Játékidő: 2 × 15 perc, 3 perc szünettel.
· Labdaméret: 5-ös, kivéve a II. és III. korcsoportnál, ahol 4-es.
· Csapatlétszám: 10 fő játékos + 2 fő felnőtt kísérő (tanár, edző).
· Játékosok szerepeltetése: versenyenként és csapatonként 10 fő játékos szerepeltethető, az a 10 fő, akiket az első mérkőzésük előtt leigazoltak és nevük szerepel a jegyzőkönyvben.
· Csapatlétszám mérkőzésen: a pályán egy időben 1 kapus és 4 mezőnyjátékos tartózkodhat. 
· Cserék: további 5 játékos állandó jelleggel cserélhető (oda-vissza csere megengedett). A csere a pályán kívül, a saját cserepadhoz legközelebb lévő oldalvonalnál.
· Felszerelés: A mérkőzésen jól láthatóan számozott, egységes mezben kell játszani. A cserejátékosok a kispadon foglalhatnak helyet. Az országos döntőre legalább két különböző színű, számozott garnitúrát, és legalább 1 db szabályos méretű labdát kell a csapatoknak magukkal vinni.
· Sípcsontvédő: használata ajánlott.
· Cipő: tornacipő és gumi vagy műanyag stoplis labdarúgó cipő használata egyaránt engedélyezett (fűre és műfűre alkalmas labdarúgó cipőt kérünk), a fémstoplis cipő használata tilos. 
· Játékszabályok: a nagypályás labdarúgás játékszabályai szerint (hazaadás, szöglet is).
· Középkezdésből közvetlenül gól nem érhető el.
· A játékteret az alapvonalon elhagyó labdát a kapus a büntetőterületen belülről (lépéskorlátozás nélkül) lábbal vagy kézzel is játékba hozhatja, a labdát az ellenfél térfelére közvetlenül nem juttathatja át, így gólt sem érhet el ebből. A labda lábbal történő játékba hozatala csak földről történhet, kézből való kirúgás nem lehetséges. Az ellenfél játékosai a labda játékba hozatalakor a büntetőterületen belül nem tartózkodhatnak. A szabály megszegése esetén, a félpályáról közvetett szabadrúgás jár a vétlen csapatnak. 
· Ha játékban van a labda, akkor a kapus már átdobhatja, átrúghatja a félpályát, akár gólt is szerezhet ezekből.
· A hazaadást a kapus nem foghatja meg.
· A kapusról, illetve a védekező játékosról az alapvonalon túlra jutó labda szögletrúgást eredményez.
· A játékteret az oldalvonalon elhagyó labdát kézzel (bedobás) és lábbal (lapos, földön guruló labda) egyaránt játékba lehet hozni az oldalvonalon kívülről, vagy az oldalvonalról. 
· Az ellenfél köteles legalább 5 méter távolságra elhelyezkedni a pontrúgás/partbedobás/partrúgás helyétől.
· Szabálytalanul elvégzett partbedobásnál/partrúgásnál a partbedobás/ partrúgás joga átszáll az ellenfélre. 
· Partbedobásból/partrúgásból közvetlenül (érintés nélkül) nem lehet gólt elérni.
· Lesállás nincs.
· A büntetőrúgást a 7 méteres pontról/vonalról kell elvégezni. A benevezett játékosok közül bárki rúghatja a büntetőt.
· Sárga és piros lap:
Sárga lap: Ha egy játékos ugyanazon a mérkőzésen kettő sárga lapot kap a játékvezetőtől, akkor ki kell őt állítani 2 percre a második sárga lap után. A kiállítás idejének letelte után csapata más játékossal kiegészülhet, a kiállított játékos a következő mérkőzésen játszhat. A kiállított játékosnak el kell hagynia a játékteret és a cserepadon sem foglalhat helyet.
A sárga lapos figyelmeztetés mindig csak az adott mérkőzésre vonatkozik, a játékos azt nem viszi tovább.
Piros lap: Amennyiben a játékos kiállítást érő szabálytalanságot követ el, a játékost azonnali piros lappal kell büntetni, ami 2 perces kiállítást von maga után. A kiállítás idejének letelte után csapata más játékossal kiegészülhet. A kiállított játékosnak el kell hagynia a játékteret és a cserepadon sem foglalhat helyet. A kiállított játékos a soron következő legalább egy mérkőzésen nem rendelkezik játékjogosultsággal.
A szabálytalanság súlyosságának, mértékének figyelembevételével a játékvezető javaslata alapján a Versenybizottság elnöke határozza meg, hogy a játékos hány meccses eltiltást kap.
· A mérkőzésért adható pontok: győzelem 3 pont, döntetlen 1 pont, vereség 0 pont. 
· A csoporton belüli sorrend meghatározása:
1. legtöbb pont
2. egymás ellen elért eredmény
3. több győzelem
4. jobb gólkülönbség
5. több rúgott gól
A csoportmérkőzések során, holtverseny esetén a következő szempontok alapján dől el a továbbjutás:
3 vagy több csapat holtversenye esetén:
a. A holtversenyen kívüli csapatok elleni eredményeket figyelmen kívül kell hagyni (mini tabella készítése)
b. legtöbb pont
c. több győzelem
d. gólkülönbség
e. több rúgott gól
f. ha ezek után is abszolút holtverseny áll fenn, akkor a teljes tabellát kell figyelembe venni és a csoporton belüli sorrend meghatározásának elvei az irányadóak
g. ha ezek alapján sem határozható meg a sorrend (minden egyforma), akkor sorsolással kerül eldöntésre
· Minden egyéb kérdésben, amelyre ezen versenykiírás nem tér ki, a Diákolimpia® „Versenyszabályzata” és az MLSZ által kiadott hatályos játék- és versenyszabályzat érvényes.


